ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3945/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Εγκαταλελειμμένες βιομηχανικές ζώνες/μολυσμένα εδάφη

Έχει σκεφθεί η Επιτροπή το ενδεχόμενο ανάπτυξης ενός μέσου, το οποίο θα στηρίζεται στην αγορά, για την ενθάρρυνση των επενδύσεων σε εγκαταλελειμμένες βιομηχανικές ζώνες ή για την υποστήριξη της ανάπτυξής τους;

Απάντηση της κ. Wulf-Mathies εξ ονόματος της Επιτροπής

(27 Ιανουαρίου 1999)

Η Επιτροπή συμφωνεί ως προς την ανάγκη να τονώνεται η αποκατάσταση εγκαταλελειμμένων τοποθεσιών μάλλον, παρά να αναπτύσσονται νέες παρθένες τοποθεσίες.

Πολλά προγράμματα των στόχων 1 και 2 των διαρθρωτικών ταμείων έχουν αποδώσει σαφώς προτεραιότητα στην ανάπτυξη εγκαταλελειμμένων τοποθεσιών.

Ενώ τα διαρθρωτικά ταμεία συγχρηματοδοτούν εθνικά ή περιφερειακά χρηματοδοτικά μέσα, οι κοινοτικές διαρθρωτικές πολιτικές δεν αναπτύσσουν ειδικά, με βάση την αγορά, μέσα για να ενθαρρύνουν μια ιδιαίτερη ανάπτυξη. Το μέτρο αυτό υπάγεται στην ευθύνη των κρατών μελών, με βάση τη φιλοσοφία του προγράμματος και υπακούοντας στην αρχή της επικουρικότητας.

Στις αναμενόμενες κατευθύνσεις για τον προγραμματισμό των παρεμβάσεων των διαρθρωτικών ταμείων στο διάστημα 2000-2006 θα δοθεί εκ νέου έμφαση στην προτίμηση της Επιτροπής για αναγέννηση παραμελημένων βιομηχανικών τόπων, επειδή έτσι προάγονται και παραγωγικές επενδύσεις και το περιβάλλον.
ΓΡΑΠΤΗ ΕΡΩΤΗΣΗ E-3339/98

υποβολή: Anita Pollack (PSE) προς την Επιτροπή

(10 Νοεμβρίου 1998)

Θέμα: Μεταχείριση των ζώων στους ζωολογικούς κήπους

Προ εξαμήνου περίπου έκλεισε ο ζωολογικός κήπος της Fuengirola στη Νότια Ισπανία, ύστερα από διαμαρτυρίες πολλών ετών σχετικά με τη μεταχείριση των ζώων του. Ωστόσο, μετά το κλείσιμο του ζωολογικού αυτού κήπου τα ζώα, που τα έχει αναλάβει το Συμβούλιο, φαίνεται, σύμφωνα με πληροφορίες, ότι βρίσκονται σε άθλια κατάσταση. Στα ζώα αυτά περιλαμβλάνονται λεοπαρδάλεις, μια τίγρη, χιμπατζήδες και ένας αρσενικός ελέφαντας. Τί μέτρα θα μπορούσαν να ληφθούν από την ΕΕ ώστε να βελτιωθεί η κατάσταση για τα εν λόγω ζώα που εξακολουθούν να υποφέρουν;

Απάντηση της κας Bjerregaard εξ ονόματος της Επιτροπής

(3 Δεκεμβρίου 1998)

Δεν υφίσταται κοινοτική νομοθεσία για την θανάτωση των ζώων που φιλοξενούνταν σε ζωολογικούς κήπους που κλείνουν. Το κείμενο μιας κοινής θέσεως του Συμβουλίου για την διατήρηση άγριων ζώων σε ζωολογικούς κήπους(1) ορίζει στο άρθρο 6 ότι: "σε περίπτωση που ζωολογικός κήπος, ή τμήμα του, κλείνει, η αρμόδια αρχή εξασφαλίζει ότι τα εμπλεκόμενα ζώα τυγχάνουν μεταχείρισης ή θανάτωσης υπό συνθήκες τις οποίες τα κράτη μέλη θεωρούν κατάλληλες και συμβατές με τους σκοπούς και τις διατάξεις της παρούσας οδηγίας".

Συνεπώς, στην περίπτωση στην οποία αναφέρεται το Αξιότιμο Μέλος του Κοινοβουλίου δεν τίθεται θέμα δράσεως που θα έπρεπε να αναληφθεί σε κοινοτικό επίπεδο. Ωστόσο, η Επιτροπή είναι έτοιμη να επιστήσει την προσοχή των ισπανικών αρχών στην προκειμένη περίπτωση, εφόσον της προσκομισθούν περαιτέρω στοιχεία για τις συγκεκριμένες περιστάσεις.

(1) COM(95)619, 95/333/ SYN.
ΓΡΑΠΤΗ ΕΡΩΤΗΣΗ P-3277/98

υποβολή: Maartje van Putten (PSE) προς την Επιτροπή

(22 Οκτωβρίου 1998)

Θέμα: Πετρελαιαγωγός Τσαντ-Καμερούν

Κατά την πρόσφατη Συνέλευση ΑΚΕ - ΕΕ, ο Επίτροπος Pinheiro δήλωσε ότι στην Ευρωπαϊκή Τράπεζα Επενδύσεων έγιναν κρούσεις εκ μέρους των κυβερνήσεων του Τσαντ και του Καμερούν σχετικά με την οικονομική ενίσχυση της κατασκευής πετρελαιαγωγού από την Exxon μεταξύ των δύο χωρών. Σύμφωνα με εκπρόσωπο της ΓΔ VΙΙΙ (ο οποίος μίλησε σε συνέντευξη Τύπου για τον πετρελαιαγωγό και τον οποίο είχε προσκαλέσει ο BEK Wilfried Talkämper), η Επιτροπή ήδη υποστηρίζει ένθερμα αυτό το έργο από πολιτικής πλευράς.

Προτίθεται η Επιτροπή να συνεχίσει αυτή την πολιτική υποστήριξη, υπό το πρίσμα των περιβαλλοντικών και κοινωνικών προβλημάτων που θα δημιουργήσει το έργο και τα οποία δεν αντιμετωπίσθηκαν δεόντως, από την εκτίμηση των επιπτώσεων στο περιβάλλον και τα σχέδια διαχείρισης της Exxon σύμφωνα με μελέτες που πραγματοποιήθηκαν από ομάδα εμπειρογνωμόνων της Παγκόσμιας Τράπεζας και από εκτιμητές των επιπτώσεων στο περιβάλλον της ολλανδικής κυβέρνησης; Προτίθεται η Επιτροπή να συστήσει την κοινοτική χρηματοδότηση του έργου υπό οιαδήποτε μορφή, όπως μέσω του ΕΤΑ ή της ΕΤΕ;

Απάντηση του κ. Pinheiro εξ ονόματος της Επιτροπής

(16 Νοεμβρίου 1998)

Η Επιτροπή δεν προτίθεται να προτείνει τη χρηματοδότηση εκ μέρους της Κοινότητας του σχεδιαζόμενου αγωγού μεταφοράς πετρελαίου από το Τσαντ στο λιμάνι Kribi του Καμερούν.

Επίσης θεωρεί ότι υπό τις συνθήκες απόλυτης ένδειας που επικρατούν στο Τσαντ θα ήταν αδιανόητο να παρεμποδίσει την προσπάθεια της εν λόγω χώρας να αξιοποιήσει τον μοναδικό φυσικό πόρο που μπορεί να της εξασφαλίσει σημαντικά εισοδήματα.

Η Επιτροπή είναι της άποψης, επομένως, ότι οφείλει να προσεγγίσει αυτό το θέμα θετικά και να προχωρήσει σε λεπτομερή διάλογο με τις αρχές του Τσαντ όσον αφορά τα μέτρα που πρέπει να ληφθούν για την προστασία του περιβάλλοντος και της υγείας του θιγόμενου από την εκμετάλλευση του πετρελαίου πληθυσμού, τη διάθεση ενός εύλογου μέρους των εσόδων που θα προκύψουν από το πετρέλαιο προς όφελος των αγροτικών κοινοτήτων της πετρελαιοπαραγωγού περιοχής και την προστασία των νομίμων δικαιωμάτων αυτών των κοινοτήτων, καθώς και, γενικότερα, την αποδοτική και αποτελεσματική χρησιμοποίηση των εσόδων από το πετρέλαιο για την καταπολέμηση της φτώχειας.

Όσον αφορά την Ευρωπαϊκή Τράπεζα Επενδύσεων (ΕΤΕ), η Επιτροπή υπενθυμίζει ότι αυτή αποτελεί ανεξάρτητο όργανο, το οποίο διαθέτει τα δικά του όργανα λήψης αποφάσεων. Πέραν αυτού, σύμφωνα με τις πληροφορίες που διαθέτει η Επιτροπή, η ΕΤΕ φέρεται να εξετάζει το ενδεχόμενο συμμετοχής της στη χρηματοδότηση του πετρελαιαγωγού, όπως άλλωστε και άλλα διεθνή χρηματοπιστωτικά ιδρύματα μεταξύ των οποίων η Παγκόσμια Τράπεζα, αλλά πριν λάβει οποιαδήποτε απόφαση θα συνεκτιμήσει τις απαντήσεις τις οποίες θα συγκεντρώσει σε σχέση με τα ζητήματα που προκύπτουν από την υλοποίηση του έργου, ιδίως στον κοινωνικό τομέα και στον τομέα της προστασίας του περιβάλλοντος.
ΓΡΑΠΤΗ ΕΡΩΤΗΣΗ E-3219/98

υποβολή: Anita Pollack (PSE) προς την Επιτροπή

(26 Οκτωβρίου 1998)

Θέμα: Παροχή πρώτων βοηθειών για οδηγούς

Έχει μήπως εξετάσει η Επιτροπή την ιδέα ότι η κατάρτιση στον τομέα παροχής πρώτων βοηθειών θα ήταν χρήσιμη ως μέρος των προσόντων που απαιτούνται για την απόκτηση διπλώματος οδήγησης;

Απάντηση του κ. Kinnock εξ ονόματος της Επιτροπής

(8 Δεκεμβρίου 1998)

Οι διατάξεις οι σχετικές με την εκπαίδευση στις πρώτες βοήθειες, ως τμήμα των δεξιοτήτων για την οδήγηση οχημάτων καθορίζονται στο παράρτημα ΙΙ σημεία 2 και 7 της οδηγίας 91/439/ΕΟΚ του Συμβουλίου της 29ης Ιουλίου 1991 για τις άδειες οδηγήσεως(1). Το σημείο 2.13 ορίζει ότι "Οι οδηγοί πρέπει να μπορούν να αποδείξουν ότι γνωρίζουν και κατανοούν καλώς τους γενικούς κανόνες συμπεριφοράς του οδηγού σε περίπτωση ατυχήματος (τοποθέτηση σημάτων, συναγερμός) και τα τυχόν μέτρα που πρέπει να λαμβάνει για να βοηθήσει τα θύματα οδικών ατυχημάτων, όταν αυτό είναι αναγκαίο". Το σημείο 7.2 ορίζει ότι το περιεχόμενο της δοκιμασίας για όλες τις κατηγορίες οχημάτων πρέπει να αφορούν το σημείο 2.13, ενώ "το περιεχόμενο της δοκιμασίας καθορίζεται με πρωτοβουλία κάθε κράτους μέλους" (σημείο 7.2.1).

Δεδομένου ότι η εν λόγω οδηγία ετέθη σε ισχύ μόλις την 1 Ιουλίου 1996, θα ήταν πρόωρο να προταθούν τροπολογίες επΌ αυτής, μέχρις ότου καταδειχθεί από την πείρα εφαρμογής της το ικανοποιητικό ή όχι των σχετικών διατάξεων.

(1) EE L 237, της 24.8.1991.
ΓΡΑΠΤΗ ΕΡΩΤΗΣΗ E-3203/98

υποβολή: Honório Novo (GUE/NGL) προς την Επιτροπή

(27 Οκτωβρίου 1998)

Θέμα: Η κατάσταση στην AUTOEUROPA

H AUTOEUROPA είναι επένδυση της Ford και της Volkswagen, που εδρεύει στην Πορτογαλία και έχει λάβει σημαντικές χρηματοδοτικές συνεισφορές από τα Διαρθρωτικά Ταμεία.

Οι επενδύσεις αυτές προϋποθέτουν απ' ό,τι νομίζω ότι γνωρίζω, ότι η εργοστασιακή μονάδα θα εξακολουθήσει να λειτουργεί έως το 2001 και υποχρεούται να καταβάλει κάθε προσπάθεια για να συνεχίσει την παραγωγή της στην περίοδο μεταξύ 2001 και 2014.

Ενώ όμως στον προγραμματισμό της παραγωγικής αλυσίδας που είχε καθορισθεί με τη σύμβαση προεβλέπετο να γίνει και τρίτη βάρδια, τούτο μέχρι στιγμής δεν έχει πραγματοποιηθεί.

Εξάλλου, είναι γνωστό ότι η Ford εγκατέλειψε το σχέδιο, γεγονός το οποίο οδήγησε την Ευρωπαϊκή Επιτροπή να αποφασίσει να ενημερωθεί σχετικά με τις προθέσεις της Ford και της Volkswagen όσον αφορά το μέλλον της AUTOEUROPA.

Στο πλαίσιο αυτό ζητώ από την Επιτροπή να με πληροφορήσει τα εξής:

1. Ποιους λόγους επικαλείται η AUTOEUROPA για να δικαιολογήσει γιατί δεν άρχισε η τρίτη βάρδια της παραγωγικής αλυσίδας, όπως είχε αρχικά προβλεφθεί; Σκοπεύει η AUTOEUROPA να προβεί στην ενέργεια αυτή; Πότε;

2. Στις πληροφορίες που έδωσε η AUTOEUROPA στην Ευρωπαϊκή Επιτροπή διαβεβαιώνει ότι έχει ανταποκριθεί σε όλες τις προϋποθέσεις που επιβάλλονται ως αντιστάθμιση της κοινοτικής συγχρηματοδότησης, συγκεκριμένα δε ότι δεν θα γίνουν αλλαγές σε ό,τι αφορά την παραγωγή και την απασχόληση; Έως πότε; Έως το 2001 ή έως το 2014;

3. Ποιες συγκεκριμένες πολιτικές πρωτοβουλίες προτίθεται να λάβει η Ευρωπαϊκή Επιτροπή κατά της Ford και της Volkswagen - στην συγκεκριμένη περίπτωση της AUTOEUROPA καθώς και στην περίπτωση νέων σχεδίων επενδύσεων κάποιας από τις δύο αυτές πολυεθνικές επιχειρήσεις - εάν αποκαλυφθεί ότι έχουν αθετήσει κάποιες από τις δεσμεύσεις που έχουν αναλάβει με την σύμβαση;

Απάντηση της κας Wulf-Mathies εξ ονόματος της Επιτροπής

(4 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2615/98

υποβολή: Doeke Eisma (ELDR) προς την Επιτροπή

(1 Σεπτεμβρίου 1998)

Θέμα: Νόμοι καραντίνας στο Ηνωμένο Βασίλειο

1. Μπορεί να επιβεβαιώσει η Επιτροπή ότι το Ηνωμένο Βασίλειο είναι αυτή τη στιγμή η μόνη χώρα της ΕΕ όπου βάζουν σε καραντίνα τα κατοικίδια ζώα τα οποία έρχονται στο Ηνωμένο Βασίλειο;

2. Μπορεί να αναφέρει η Επιτροπή εάν οι νόμοι αυτοί ανταποκρίνονται στη σημερινή ευρωπαϊκή νομοθεσία στον τομέα αυτό;

3. Δεν συμφωνεί με την άποψή μου η Επιτροπή ότι οι νόμοι καραντίνας στο Ηνωμένο Βασίλειο είναι απηρχαιωμένοι και δυσχεραίνουν χωρίς λόγο τη διαβίωση των ζώων αυτών;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-2557/98 και E-2615/98

(12 Οκτωβρίου 1998)

Οι όροι ενδοκοινοτικού εμπορίου σκύλων και γατών καθορίζονται από το άρθρο 10, παράγραφος 2, της οδηγίας του Συμβουλίου 92/65/ΕΚ της 13ης Ιουλίου 1992 για τη θέσπιση υγειονομικών απαιτήσεων που διέπουν το εμπόριο και τις εισαγωγές στην Κοινότητα ζώων, σπερμάτων, ωαρίων και εμβρύων που δεν υπόκεινται στις υγειονομικές απαιτήσεις που καθορίζονται στους ειδικούς κοινοτικούς κανόνες του παραρτήματος Α (Ι) της οδηγίας 90/425/ΕΚ(1).

Κατά παρέκκλιση, και επιπροσθέτως των διατάξεων της παραγράφου αυτής για τη διάθεση στην αγορά του Ηνωμένου Βασιλείου και της Ιρλανδίας, οι σκύλοι και οι γάτες πρέπει να προέρχονται από καταγεγραμμένες εγκαταστάσεις εκτροφής όπου έζησαν υπό περιορισμό από τη γέννησή τους, πρέπει να διαθέτουν κατάλληλη ταυτοποίηση, πρέπει να μεταφέρονται με αναγνωρισμένα μεταφορικά μέσα και να αποδεικνύεται η ανοσολογική ανταπόκρισή τους σε εμβολιασμό μέσω ορολογικής δοκιμασίας.

Η παράγραφος 4 του εν λόγω άρθρου επιτρέπει στο Ηνωμένο Βασίλειο και στην Ιρλανδία να διατηρεί εθνικούς κανόνες υγειονομικής κάθαρσης (καραντίνας) για τα σαρκοφάγα, πιθήκους, νυχτερίδες και άλλα ζώα που ενδέχεται να έχουν μολυνθεί από λύσσα βάσει της οδηγίας 92/65/ΕΟΚ, για τα οποία δεν μπορούν να δοθούν εγγυήσεις ότι από τη γέννησή τους δεν έχουν εγκαταλείψει ποτέ την εκμετάλλευση καταγωγής τους.

Η Επιτροπή ενημερώθηκε επισήμως ότι η Βρετανική Κυβέρνηση εξετάζει επί του παρόντος τις απαιτήσεις εισαγωγής και τις ρυθμίσεις όσον αφορά την υγειονομική κάθαρση με σκοπό να λάβει υπόψη την τεχνική πρόοδο και την εξέλιξη της νόσου σε χώρες εκτός του Ηνωμένου Βασιλείου. Εντούτοις, οποιοδήποτε νέο σύστημα θα έπρεπε να είναι τουλάχιστον το ίδιο αποτελεσματικό για την προστασία της χώρας από τη λύσσα, με το ισχύον σύστημα υγειονομικής κάθαρσης ενώ οι έλεγχοι θα πρέπει να είναι εύκολα εφαρμόσιμοι.

Η Επιτροπή στηρίζει ενεργώς τα κράτη μέλη για την εξάλειψη της νόσου αυτής με μεγάλης κλίμακας εμβολιασμό των αλεπούδων. Τα προγράμματα αυτά περιλαμβάνουν χρηματοδοτικές συνεισφορές όχι μόνο προς τα κράτη μέλη αλλά επίσης και προς τις γειτονικές χώρες. Η συνδρομή αυτή θα βοηθήσει στην προστασία των εδαφών των κρατών μελών μέσω του επιτυχούς ελέγχου ή της εξάλειψης της λύσσας.

(1) ΕΕ L 268 της 14.9.1992.
ΓΡΑΠΤΗ ΕΡΩΤΗΣΗ E-3732/98

υποβολή: Bryan Cassidy (PPE) προς την Επιτροπή

(11 Δεκεμβρίου 1998)

Θέμα: Οδηγία του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων

Το Άρθρο 17 της Οδηγίας 91/477/ΕΟΚ(1) ορίζει ότι:

"'Εντός πέντε ετών από την ημερομηνία της παρούσας οδηγίας, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την κατάσταση που προκύπτει από την εφαρμογή της παρούσας οδηγίας συνοδευόμενη, ενδεχομένως, από σχετικές προτάσεις.'"

Έχοντας υπόψη τους πολύ διαφορετικούς τρόπους με τους οποίους τα κράτη μέλη εφαρμόζουν την οδηγία αυτή καθώς και τα προβλήματα που αντιμετωπίζουν οι κυνηγοί και οι σκοπευτές αγώνων σκοποβολής, ερωτούμε:

- πότε θα εκπονήσει η Επιτροπή την έκθεση για την οποία γίνεται λόγος στο άρθρο 17, και

- πότε θα γνωστοποιήσει τα ονόματα των κρατών που δεν εφαρμόζουν την οδηγία κατά τρόπον ορθό;

Απάντηση του κ. Monti εξ ονόματος της Επιτροπής

(8 Φεβρουαρίου 1999)

Η Επιτροπή επιβεβαιώνει την πρόθεσή της να υποβάλει έκθεση στο Κοινοβούλιο και στο Συμβούλιο το 1999 σχετικά με την κατάσταση που προκύπτει από την εφαρμογή της οδηγίας 91/477/ΕΟΚ του Συμβουλίου που αφορά τον έλεγχο της απόκτησης και της κατοχής όπλων, συνοδευόμενη ενδεχομένως από σχετικές προτάσεις.

Η ενλόγω έκθεση θα περιέχει πληροφορίες σχετικά με την εφαρμογή της οδηγίας από τα κράτη μέλη. Το αξιότιμο μέλος μπορεί να βρει ήδη σχετικές πληροφορίες στη 15η ετήσια έκθεση της Επιτροπής σχετικά με την εφαρμογή του κοινοτικού δικαίου -1997(2).

(1) ΕΕ L 256 της 13.9.1991, σελ. 51.

(2) ΕΕ C 250 της 10.8.1998.
ΓΡΑΠΤΗ ΕΡΩΤΗΣΗ E-0017/98

υποβολή: Jaak Vandemeulebroucke (ARE) προς την Επιτροπή

(29 Iανουαρίου 1998)

Θέμα: Γλώσσα της επίσημης εφημερίδας

Στην επίσημη εφημερίδα L 328 της 28 Νοεμβρίου 1997 έχει συμπεριληφθεί κατάλογος των αναθετουσών αρχών που υπόκεινται στη συμφωνία σχετικά με τις δημόσιες συμβάσεις. Γιά το Βέλγιο, στη σελίδα 10, ο κατάλογος είναι γραμμένος μόνο στα γαλλικά.

Η Επιτροπή γνωρίζει τις ανησυχίες μου σχετικά με τη χρήση των γλωσσών. Μπορεί να μου ανακοινώσει γιατί εν λόγω κατάλογος είναι γραμμένος μόνο στα γαλλικά; Πρέπει, ως εκ τούτου, να συμπεράνω ότι οι ολλανδόφωνοι και οι γερμανόφωνοι δεν υπόκεινται στην εν λόγω νομοθεσία περί δημοσίων συμβάσεων;

Απάντηση του κ.Monti εξ ονόματος της Επιτροπής

(20 Μαρτίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-3740/98

υποβολή: Anita Pollack (PSE) προς την Επιτροπή

(11 Δεκεμβρίου 1998)

Θέμα: Ωοτόκες όρνιθες σε συστοιχίες κλωβών

Μπορεί να αναφέρει η Επιτροπή τι είδους έρευνα έχει αναθέσει ή αναλάβει σχετικά με τις εναλλακτικές πρακτικές μεθόδους παραγωγής αβγών αντί του συστήματος των συστοιχιών κλωβών;

Απάντηση του κ. Fischler εξ ονόματος της Επιτροπής

(27 Ιανουαρίου 1999)

Η ευημερία των ζώων έχει αποτελέσει θέμα έρευνας στο πλαίσιο του ειδικού ερευνητικού προγράμματος FAIR (γεωργία και αλιεία, συμπεριλαμβανομένης της γεωργο-βιομηχανίας, των τεχνολογιών τροφίμων, της δασοκομίας, της υδατοκαλλιέργειας και της αγροτικής ανάπτυξης, 1994-1998) ήδη από το ξεκίνημά του.

Στο πλαίσιο αυτού του προγράμματος, είναι δυνατό να χρηματοδοτηθούν από την Κοινότητα ερευνητικά σχέδια που επιλέγονται μετά από πρόσκληση υποβολής προτάσεων. Έως τώρα έχουν χρηματοδοτηθεί δύο σχέδια που αφορούν την ευημερία των πουλερικών. Το πρώτο πραγματεύεται τις "Γενετικές λύσεις προβλημάτων υγείας και ευημερίας των πουλερικών που προκαλούνται από επώδυνες παθήσεις του σκελετού" και το δεύτερο το "Ράμφισμα φτερών: κατανόηση του προβλήματος και λύσεις". Περιλήψεις αυτών των μελετών αποστέλλονται στο Αξιότιμο Μέλος και στη γραμματεία του Κοινοβουλίου. Στο μέλλον, τα ερευνητικά σχέδια για την ευημερία των ζώων, συμπεριλαμβανομένων των πουλερικών, θα συνεχίσουν να χρηματοδοτούνται από το 5ο κοινοτικό πρόγραμμα πλαίσιο έρευνας και τεχνολογικής ανάπτυξης (1998-2002).
ΓΡΑΠΤΗ ΕΡΩΤΗΣΗ P-3881/98

υποβολή: Livio Filippi (PPE) προς την Επιτροπή

(11 Δεκεμβρίου 1998)

Θέμα: Προστασία του ζαμπόν Πάρμας

Έχει εξετάσει προσεκτικά η Επιτροπή την είδηση σχετικά με απόφαση του Εφετείου του Λονδίνου το οποίο θεώρησε αστήρικτη την προσφυγή του Συνδέσμου παραγωγών ζαμπόν Πάρμας δια της οποίας αμφισβητείται η πώληση ζαμπόν υπό την επωνυμία "Πάρμα" το οποίο κόβεται σε φέτες και συσκευάζεται εκτός της ζώνης παραγωγής;

Σε ποιές ενέργειες προτίθεται να προβεί η Ειτροπή, σε μία φάση όπου όλο και περισσότερο τα ευρωπαϊκά όργανα υπογραμμίζουν την ανάγκη να χρησιμοποιείται η ποιότητα ως παράγων ανταγωνιστικότητας των ευρωπαϊκών αγροεπισιτιστικών προϊόντων, για να συμβάλει στην επίλυση της αντιδικίας που ξεκίνησε μεταξύ του Συνδέσμου παραγωγών ζαμπόν Πάρμας και των βρετανικών αρχών με στόχο να προστατευθεί η ποιότητα και η ονομασία του "Ζαμπόν Πάρμας";

Απάντηση του κ. Fischler εξ ονόματος της Επιτροπής

(12 Ιανουαρίου 1999)

Η Επιτροπή γνώση της αποφάσεως την οποία αναφέρει το Αξιότιμο Μέλος του Κοινοβουλίου στην υπόθεση "Consorzio del prosciutto di Parma v. ASDA Food Store Ltd and Hygrade Foods Ltd", και μελέτησε λεπτομερώς το περιεχόμενό της

Η ερώτηση αφορά τη νομιμότητα της κοπής σε φέτες του "prosciutto di Parma" προστατευόμενη ονομασία προελεύσεως (ΠΟΠ) εκτός της ζώνης καταγωγής και εκτός της εποπτείας του "consorzio". Η ενέργεια αυτή θα ήταν αντίθετη προς αυτό που αναφέρεται, υπό ορισμένους όρους, στη συγγραφή υποχρεώσεων που αφορά την ονομασία που έχει καταχωρηθεί σε κοινοτικό επίπεδο.

Η Επιτροπή είναι διατεθειμένη να εκφράσει γνώμη επί της αποφάσεως που αναφέρει το το Αξιότιμο Μέλος του Κοινοβουλίου στην περίπτωση κατά την οποία θα υποβληθεί προδικαστική ερώτηση στο Ευρωπαϊκό Δικαστήριο στο πλαίσιο των υπαρχόντων μέσων προσφυγής σύμφωνα με το εσωτερικό δίκαιο του Ηνωμένου Βασιλείου.
ΓΡΑΠΤΗ ΕΡΩΤΗΣΗ E-3826/98

υποβολή: James Janssen van Raay (UPE) , Niall Andrews (UPE) και José Girão Pereira (UPE) προς την Επιτροπή

(22 Δεκεμβρίου 1998)

Θέμα: Έλεγχος των κοινοτικών χρηματοδοτήσεων

1. Έχει υπόψη της η Επιτροπή την κριτική που έχει ασκηθεί εις βάρος του Ολλανδού Γεουσιαστή κ. Jan Nico Scholten, υπό την ιδιότητά του ως προέδρου της "Ενώσεως των βουλευτών της Δυτικής Ευρώπης για δράση εναντίον του Απαρτχάϊντ", του "Ινστιτούτου Αφρική-Ευρώπη" (ΑΕΙ), της Οργανώσεως "Ολλανδική Δράση υπέρ των προσφύγων"(Vluchtelingenwerk Nederland (VWN) και του Ιδρύματος "Πρόσφυγας"(Refugiado),σε διάφορες εκθέσεις που δημοσιεύθηκαν στη Φινλανδία, τη Νορβηγία, τη Σουηδία, τη Δανία και την Ιρλανδία και έφεραν στο φως καταχρήσεις και υπεξαιρέσεις κεφαλαίων για προσωπικούς σκοπούς;

2. Έχει χορηγήσει η Επιτροπή χρηματοδότηση σε κάποιαν από τις προαναφερθείσες Οργανώσεις;

3. Αληθεύει ότι, παρά τις ασκηθείσες κριτικές στις προαναφερθείσες χώρες, ήταν ευνοϊκή η αξιολόγηση στην οποία προέβη η Επιτροπή όσον αφορά τις Οργανώσεις αυτές;

4. Προτίθεται η Επιτροπή να προβεί σε εμπεριστατωμένη μελέτη προκειμένου να έλθει σε φως και να διασφαλισθεί η διαφάνεια των δραστηριοτήτων που έχουν οι Οργανώσεις αυτές;

Απάντηση του κ. Pinheiro εξ ονόματος της Επιτροπής

(4 Μαρτίου 1999)

1. Η Επιτροπή έχει επίγνωση των επικρίσεων σε ορισμένες εφημερίδες, και τουλάχιστον σε μία αξιολόγηση της Ενώσεως των βουλευτών Δυτικής Ευρώπης για δράση εναντίον του Απαρτχάιντ (AWEPA) που προέρχονται από ομάδα χορηγών της AWEPA και του Ινστιτούτου Αφρική-Ευρώπη (AEI).

2. Η Επιτροπή έχει χορηγήσει κεφάλαια στις οργανώσεις AWEPA και AEI για συγκεκριμένα έργα.

3.-4. Η έκθεση αξιολόγησης, η οποία εκπονήθηκε από ανεξάρτητους συμβούλους για την Επιτροπή, ολοκληρώθηκε στις αρχές Δεκεμβρίου του 1998. Αντίγραφα αποστέλλονται απευθείας στα Αξιότιμα Μέλη και στη Γραμματεία του Κοινοβουλίου. Σύμφωνα με το πόρισμα της αξιολόγησης, οι οργανισμοί AWEPA και AEI πρέπει να προβούν σε σημαντικές μεταρρυθμίσεις, αλλά δεν συνάγεται κατάχρηση και υπεξαίρεση κεφαλαίων. Το συμπέρασμα αυτό επιβεβαιώνει τα αποτελέσματα του δημοσιονομικού ελέγχου που διενεργήθηκε το 1997 και τις συστάσεις οι οποίες εφαρμόζονται σταδιακά.

Η Επιτροπή έχει ήδη λάβει μέτρα για να διασφαλίσει την πλήρη συμμόρφωση της AWEPA με όλους τους όρους που ισχύουν για τα κεφάλαια που χορηγούνται στις οργανώσεις AWEPA/AEI για συγκεκριμένα έργα. Όπως συνηθίζεται στις περιπτώσεις αυτές, θα επιμείνει στην τήρηση από μέρους της AWEPA των συστάσεων της αξιολόγησης, ως προϋπόθεση περαιτέρω χρηματοδοτήσεων.
ΓΡΑΠΤΗ ΕΡΩΤΗΣΗ E-4063/98

υποβολή: Jaime Valdivielso de Cué (PPE) προς την Επιτροπή

(13 Ιανουαρίου 1999)

Θέμα: Επικοινωνίες

Στις 26 Νοεμβρίου 1998 η Ευρωπαϊκή Επιτροπή ανακοίνωσε ότι θεωρεί αποπερατωθείσες τις 3 έρευνες για φορείς κινητής τηλεφωνίας - μεταξύ των οποίων η Telefónica Espagna - με αντικείμενο τη μείωση των τιμών διασύνδεσης για συνδιαλέξεις από σταθερά τηλέφωνα προς κινητά.

Θα μπορούσε η Επιτροπή να αναφέρει πότε θα αρχίσουν να ισχύουν αυτές οι μειώσεις για τους ισπανούς χρήστες;

Απάντηση του κ. Van Miert εξ ονόματος της Επιτροπής

(16 Φεβρουαρίου 1999)

Το 1998, η Επιτροπή ξεκίνησε μια σε βάθος έρευνα σχετικά με το πιθανό επίπεδο κατάχρησης ή διάκρισης στις τιμές διασύνδεσης που εφαρμόζονται από οργανισμούς τηλεπικοινωνιών στην Κοινότητα. Στο πλαίσιο αυτό, η Επιτροπή άνοιξε δυο φακέλους που αφορούν την εταιρεία Telefonica de España. Ο πρώτος φάκελος αφορά τις τιμές που χρεώνονται από την Telefonica για συνδιαλέξεις από τα κινητά τηλέφωνα της Airtel στο σταθερό της δίκτυο. Η Επιτροπή θεώρησε ότι οι τιμές αυτές θα μπορούσαν να είναι υπερβολικές ή να προκαλούν διακρίσεις. Ο δεύτερος φάκελος αφορά τα τέλη που εισπράττονται από την Telefonica στην περίπτωση συνδιαλέξεων από το σταθερό της δίκτυο προς δίκτυο κινητής τηλεφωνίας. Από την έρευνα της Επιτροπής απορρέει ότι τα τέλη αυτά ήταν υπερβολικά σε σχέση με τις τιμές αναφοράς που θεσπίστηκαν από την Επιτροπή.

Το Νοέμβριο του 1998, αφού εξέτασε τα σχετικά στοιχεία που υποβλήθηκαν από την Telefonica, η Επιτροπή αποφάσισε να κλείσει τον πρώτο φάκελο. Η έρευνα της Επιτροπής αφορούσε τα τέλη διασύνδεσης μεταξύ φορέων τηλεπικοινωνιών και όχι τα τέλη που χρεώνονται στους τελικούς καταναλωτές. Ο τρόπος με τον οποίο η εξοικονόμηση δαπανών που απορρέει από τα νέα τέλη διασύνδεσης θα περάσει από τους σχετικούς φορείς κινητής τηλεφωνίας στους χρήστες είναι θέμα εμπορικής τους στρατηγικής. Η έναρξη λειτουργίας του τρίτου φορέα εκμετάλλευσης κινητής τηλεφωνίας στην Ισπανία σε κάθε περίπτωση θα θέσει τους δυο υπάρχοντες φορείς κινητής τηλεφωνίας υπό πίεση ώστε να βελτιώσουν την τρέχουσα προσφορά τους στους πελάτες τους.

Επίσης, η σχετική προσφορά διασύνδεσης της Telefonica που πρόσφατα εγκρίθηκε από την ισπανική κυβέρνηση καθορίζει ότι εφαρμόζονται τα ίδια τέλη διασύνδεσης για συνδιαλέξεις από φορείς σταθερών δικτύων και για συνδιαλέξεις από φορείς κινητών δικτύων, πράγμα που θα μειώσει αισθητά τις τιμές που εφαρμόζονται σ αυτούς τους τελευταίους. Πάντως, η Επιτροπή δεν μπορεί να προβλέψει σε ποιο βαθμό ή πότε θα πραγματοποιηθούν αυτές οι μειώσεις των τιμών ώστε να μπορούν να επωφεληθούν οι τελικοί καταναλωτές, διότι εξαρτώνται από την ανταγωνιστική πίεση στην αγορά και αποφασίζονται από τις εταιρείες που προσφέρουν τις υπηρεσίες αυτές.